РЕПУБЛИКА СРБИЈА

НАРОДНА СКУПШТИНА

Одбор за заштиту животне средине

19 Број: 06-2/248-21

15. јун 2021. године

Б е о г р а д

ЗАПИСНИК

ДЕВЕТE СЕДНИЦЕ OДБОРА ЗА ЗАШТИТУ ЖИВОТНЕ СРЕДИНЕ,

ОДРЖАНЕ 15. ЈУНА 2021. ГОДИНЕ

Седница је почела у 11,00 часова.

Седницом је председавао проф. др Љубинко Ракоњац, председник Одбора.

Седници су присуствовали чланови Одбора: заменик председника Одбора Жарко Богатиновић, Гојко Палалић, Драгана Радиновић, Марија Тодоровић, Марко Младеновић, Томислав Јанковић, Весна Кришанов, Марко Парезановић, Јелена Обрадовић, Невенка Костадинова, Драган М. Марковић, Акош Ујхељи, Мина Китановић и Јасмина Каранац, као и заменици чланова Одбора: Станислава Јаношевић и Самира Ћосовић.

Седници нису присуствовали чланови Одобра: Александар Југовић и Александра Павловић Марковић.

Седници су присуствовали и представници НАЛЕД-а: Слободанка Цуцић, менаџер за корпоративне послове Апатинске пиваре и потпредседница Савеза за заштиту животне средине, Бојана Перић, директорка Екостар Пак и потпредседница Савеза за заштиту животне средине, Слободан Крстовић, шеф Јединице за заштиту животне средине, Сања Кнежевић Митровић координаторка Јединице за заштиту животне средин и Данило Радичевић, сарадник у Јединици за заштиту животне средине, кап и представник Зелене столице Лука Миловановић (Београдски фонд за политичку изузетност).

На предлог председника Одбора, са 15 гласова за, једногласно, усвојен је следећи:

Д н е в н и р е д :

1. **Информисање Одбора о активностима и пројектима НАЛЕД-а у области заштите животне средине;**
2. **Разно.**

Пре преласка на рад по утврђеном дневном реду, са 15 гласова за, једногласно, усвојен је Записник Осме седнице Одбора за заштиту животне средине, одржане 4. јуна 2021. године.

Прва тачка дневног реда - **Информисање Одбора о активностима и пројектима НАЛЕД-а у области заштите животне средине**

Слободан Крстовић, шеф Јединице за животну средину НАЛЕД-а, представио је Одбору активности НАЛЕД-а у области заштите животне средине. Навео је да је НАЛЕД у последњих петнаест година реализовао више од 150 различитих пројеката и да броји преко 300 чланова. Осврнуо се на Економски кокус, као пример добре сарадње са Народном скупштином, који је имао много активности у периоду од 2013. до 2016. године, а који је водио потпредседник Народне скупштине Владимир Маринковић, а чији је циљ био да се народни посланици ближе упознају са свим економским темама у сарадњи са привредним субјектима, ради решавања проблема са којим су се суочавали. Из поменуте сарадње проистекло је преко 100 амандмана, који су усвојени. Истакао је велики број састанака по Србији, где су народни посланици могли да се директно на терену упознају са потешкоћама, предлозима и могућностима за унапређење регулативе, као и да је из тих иницијатива проистекла измена и допуна Закона о противградној заштити. Он сматра да би сарадња са Одбором била обострано корисна, будући да НАЛЕД спроводи више пројеката и активности у област заштите животне средине. Партнери на пројектима су Министарство заштите животне средине и Агенција за заштиту животне средине. У оквиру НАЛЕД-а је и тематска група за заштиту животне средине, која окупља преко 50 локалних самоуправа и привредних субјеката, потпредседнице су Бојана Перић из Екостар Пак-a и Јелена Киш. Тренутно се у сарадњи са привредом, локалним самоуправама и донаторима, као што су ГИЗ и УНДП, ради на пројектима у вези са управљањем отпадом, пре свега посебним токовима отпада (управљање стакленим амбалажним отпадом, као и вишемилионски регионални пројекат у оквиру ког су постављана звона за стакло у градовима Ниш, Сомбор, Крагујевац, Варварин, а у плану је постављање и у Београду, у општинама Стари Град и Савски Венац). У току је израда студије за унапређење постојећег система управљања амбалажним отпадом, као студија управљања отпадом од хране, с обзиром на то да преко 99% органског отпада завршава на комуналним депонијама, са циљем да се уведе обавеза одвајања и сортирања хране за све субјекте који производе више од педесет оброка дневно. У току је и пројекат у вези са отпадним батеријама и сијалицама, које представљају посебно опасан отпад, а за који Уредбом из 2010. године нису прописане субвенције, па зато све батерије заврше на комуналним депонијама, што је изузетно опасно. У плану је пилотирање система скупљањља батерија и сијалица у просторијама Београдског универзитета и јавних институција Крагујевца, где ће пројекат обухватити цео процес, што подразумева прикупљање, збрињавање и третирање ове врсте отпада. На том примеру би се показало да је могуће успоставити добар систем рециклирања е-отпада, па би се, у сарадњи са Одбором, упутила Иницијатива Министарству заштите животне средине за увођење подстицаја за овај ток отпада. Неке компаније самостално покушавају да реше овај проблем, међутим велики трошак представља плаћање оператеру који поседује дозвоју за извоз ове врсте отпада. Ради се и на пројекту у вези са отпадним водама, у оквиру кога је урађена Анализа свеобухватног стања и дате су препоруке у ком правцу би било најбоље ићи када је овај проблем у питању. У плану је израда Водича, који ће на практичан начин показати на који начин би привреда требало да припреми акционе палнове за изградњу постројења за прераду отпадних вода. У токз је и пројекат „Зелене набавке“, уз подршку Шведске агенције за међународни развој (СИДА), који има за циљ да се промовише концепт циркуларне економије, који је већ успостављен у земљама Европске уније. У плану је израда Анализе са препорукама, са циљем да бар 10% јавних набавки буду зелене јавне набавке. Обавестио је Одбор да ће ће се 22. јуна, у просторијама НАЛЕД-а, одржати округли сто и позвао чланове Одбора да присуствују истом. Тема ће бити проблем аерозагађења из перспективе финансијских инструмената тј. колико је сваки аерозагаљивач у Републици Србији оптерећен фискалном дажбином, будући да се истраживањем дошло до податка да се ради о малом броју загађујућих параметара који повлаче плаћање. Циљ је да се у потпуности успостави систем „Загађивач плаћа“, а привреда је пристала да се у наредне три године накнада загађивачима увећа за 10%. Ради се и на реформи система локалних комунакних такси за моторна возила, која такође представљају велики извор загађења.

Бојана Перић, директор управљања амбалажним отпадом Екостар-Пак, истакла је да је покренут пројекат Управљање амбалажом и амбалажним отпадом, у сарадњи са Британском консултантском кућом EUNOMIA, као и да НАЛЕД ради на изради Студије за увођење депозитног система у Републици Србији, као и Студије за унапређење постојећег система управљања амбалажним отпадом, а до краја јула месеца биће израђене прве верзије ових студија, које ће помоћи приликом одлучивања о томе, са заједничким циљем да се отпад генерише на различите локације, а затим усмери на рециклажу. На крају свог излагања, истакла је да ће поменуте студије бити достављене Одбору, како би се народни посланици детаљније о њима информисали, у циљу најефикаснијег решавања споменутих проблема.

Слободанка Цуцић, менаџер коорпоративних послова Апатинске пиваре, истакла је да сматра веома важним да се чује глас привреде и локалних самоуправа. Навела је да се ради на пројекту „Управљање стакленом амбалажом на Западном Балкану“, додавши да НАЛЕД, у сарадњи са ГИЗ-ом, оператером амбалажног отпада Секопак, као и са Апатинском пиваром, као представником привреде, спроводи овај пројекат вредан око 1,2 милијарде евра, од чега је Апатинска пивара уложила 150 000 евра. Пројекат подразумева набавку и донирање преко хињаду контејнера за стаклену амбалажу у Србији, Босни и Херцеговини, као и Северној Македонији, у Нишу, Сомбору, Крагујевцу и Варварину, а у плану су и београдске општине Стари Град и Савски Венац. Ради се о тзв. звонима за стакло препознатљивог изгледа. У плану је израда Водича за управљање стакленим амбалажним отпадом.

Заменик председника Одбора, Жарко Богатиновић истакао је да је овакав вид сарадње веома важан, наводећи пример града Лесковца који је последњих шест година прошао сертификацију у готово 100% обиму. Нагласио је да су у граду Лесковацу од 2012. године до данас отворене многе фабрике које запошљавају близу 5 000 радниика. НАЛЕД се определио за град Лесковац због добре пословне праксе са градоначелником Гораном Цветановићем, као и због три важна еколошка ресурса, пре свега Регионалне санитарне депоније, централног постројења за пречићавање отпадних вода, чији се колектор пушта у пробни рад, као и значајних резерви воде за пиће (акумулација Барије, са капацитетом за 50 година). Због свега наведеног, многи инвеститори бирају град Лесковац за отварање својих фабрика.

По завршеној дискусији, на предлог председника Одбора проф. др Љубинка Ракоњца, са 15 гласова за (није гласао један члан Одбора), усвојен је следећи Закључак:

Одбор за заштиту животне средине размотрио је рад и активности НАЛЕД-а и утврдио да постоји потреба сарадње на законодавној активности.

Друга тачка дневног реда – **Разно**

Председник Одбора, проф. др Љубинко Ракоњац обавестио је Одбор да је примио предлог члан Одбора Марка Парезановића за одржавање седнице ван седишта Народне скупштине у граду Чачку, с обзиром на то да се у том граду спроводе капитални пројекти у области санације депонија, пречишћавања отпадних вода, побољшања квалитета ваздуха.

Члан Одбора Марко Парезановић предложио је да се, у координацији са руководством града Чачка, седница одржи у месецу јулу, а да ће се прецизан датум накнадно усагласити, у складу са одржавањем ванредних заседања Народне скупштине. Истакао је да одржавање седница ван седшта Народне скупштине сматра добрим и корисним за ближу сарадњу народних посланика и представника локала, са циљем решавања актуелних проблема.

Председник Одбора проф. др Љубинко Ракоњац обавестио је чланове Одбора да ће се седница ван седишта у Пријепољу бити одржана после седнице у Чачку.

У дискусији су учествовали: Јасмина Каранац и Слободан Крстовић.

Члан Одбора, Јасмина Каранац похвалила је сарадњу Одбора са НАЛЕД-ом и подржала иницијативу за одржавање седнице ван седишта у Чачку, на предлог народног посланика Марка Парезановића.

Слободан Крстовић, шеф Јединице за животну средину НАЛЕД-а, додао је да се у оквиру радних група интензивно ради на предлогу за измену прописа и регулатива из области које се тичу управљања отпадом, циркуларне економије, као и интегрисаног инспекцијског надзора у животној средини и најавио је пуну подршку НАЛЕД-а, кроз припрему предлога у оквиру радних група. На крају свог излагања додао је да је један од важних циљева и подршка инспекторима у области заштите животне средине ,будући да је њихов рад изузетно важан.

По завршеној дискусији, на предлог председника Одбора, са 16 гласова за, једногласно, је усвојена Одлука да се седница ван седишта Народне скупштине одржи у граду Чачку у јулу месецу.

Седница је завршена у 11,45 часова.

СЕКРЕТАР ПРЕДСЕДНИК

Милица Башић проф. др Љубинко Ракоњац